Il-Papa għar-Rumanija biex itejjeb ir-relazzjonijiet bejn il-Kattoliċi u l-Ortodossi
Papa Franġisku f'wieħed mill-Vjaġġi Pastorali tas-sena li għaddiet Meta l-Papa Franġisku mistenni jżur ir-Rumanija bejn il-31 ta' Mejju u t-2 ta' Ġunju, il-Knisja Kattolika fil-pajjiż qed tittama li jkun kapaċi "jitfa' riħ spiritwali" mil-Lvant lejn l-Ewropa u jibni mill-ġdid ir-relazzjonijiet kważi ffriżati bejn il-komunitajiet Kattoliċi u Ortodossi. "Din in-naħa tal-Ewropa għadha aktar marbuta spiritwalment u mhix marbuta mad-dinja materjali daqskemm hu l-Punent, qal Fr Francis Dobos, kelliem tal-Arċidjoċesi ta' Bucharest, f'intervista mal-aġenzija tal-aħbarijiet "Crux". Aktar minn 80% tal-poplu Rumen hu Ortodoss filwaqt li l-Kattoliċi jirrappreżentaw biss 4.7% tal-popolazzjoni. Id-djalogu bejn iż-żewġ reliġjonijiet hu wieħed "miftuħ u paċifiku" imma sar aktar riġidu u qed jagħti anqas frott milli kien qabel. Meta l-Papa San Ġwanni Pawlu II kien żar ir-Rumanija fl-1999, kellu relazzjoni personali tajba ħafna mal-Patrijarka Teoctist li dak iż-żmien kien imexxi l-Knisja Ortodossa Rumena. Din ir-rabta ta' bejniethom dehret f'diversi laqgħat ekumeniċi li kellhom meta kienu jitolbu flimkien u jattendu għall-quddies ta' xulxin. Relazzjonijiet bierda bejn il-Kattoliċi u l-Ortodossi Imma issa, ir-relazzjonijiet bejn il-Kattoliċi u l-Ortodossi birdu ħafna u tilfu l-entużjażmu li kien hemm, wara li l-Patrijarka Daniel ħa f'idejh it-tmexxija tal-Knisja Ortodossa fl-2008. Dan il-Patrijarka l-ġdid "ma jinkoraġġix it-talb flimkien la mal-Kattoliċi u lanqas ma' denominazzjonijiet reliġjużi oħra. Lanqas fil-ġimgħa għall-Għaqda tal-Insara ma jorganizza talb flimkien," qal l-Arċisqof Ioan Robu li hu l-Arċisqof ta' Bucharest u President tal-Konferenza Episkopali Rumena. Skont Fr Dobos hemm diversi eżempji ta' ħbiberija sinċiera u djalogu ma' qassisin Ortodossi individwali, iżda wħud mill-Ortodossi diffiċilment jikkunsidraw il-Kattoliċiżmu bħala "twemmin fratern". "Għall-Knisja Ortodossa, meta nsemmu l-kelma 'ekumeniżmu', qishom jieħdu xokk. Imma xorta nistgħu nibnu pontijiet, inwaqqgħu l-ħitan u nimxu flimkien." Tensjoni persistenti Ir-relazzjonijiet huma mwiegħra ħafna bejn il-Knisja Ortodossa u l-minoranza tal-Kattoliċi Griegi li fi żmien ir-reġim Komunista bejn l-1948 u l-1998, għaddew minn 50 sena ta' oppressjoni kbira. It-twemmin tagħhom kien sar illegali u l-proprjetà tagħhom kienet għaddiet f'idejn il-Knisja Ortodossa. Billi parti minn din il-proprjetà qatt ma kienet ritornata lill-Griegi, fosthom il-Katidral ta' Baia Mare, għad hemm tensjoni persistenti bejn iż-żewġ denominazzjonijiet. Il-Papa Franġisku aktarx għandu din is-sitwazzjoni quddiem għajnejh u fiż-żjara li se jagħmel jaf jitkellem u jaħdem dwar din il-problema tar-relazzjonijiet mal-maġġoranza Ortodossa. Il-korruzzjoni kbira li hemm fil-pajjiż u t-tluq ta' ħafna ċittadini Rumeni lejn pajjiżi oħra Ewropej huma żewġ punti importanti oħra li l-Knisja Kattolika tittama li l-Papa Franġisku jitkellem dwarhom fiż-żjara li se jagħmel. Il-mira hi li l-Kattoliċi jkollhom vuċi bħal reliġjonijiet oħra fl-affarijiet tal-pajjiż.